Komisijos sprendimas
1997 m. vasario 10 d.
dėl perėjimo tarp Europos nacionalinių ir regioninių sąskaitų sistemos Bendrijoje (ESS 95) ir Europos integruotų ekonominių sąskaitų sistemos (ESS antrojo leidimo) metodikos apibrėžimo
(tekstas svarbus EEE)
(97/178/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 1996 m. birželio 25 d. Tarybos reglamento (EB) Nr. 2223/96 dėl nacionalinių ir regioninių sąskaitų sistemos Bendrijoje [1] 8 straipsnio 3 dalį ir 1989 m. vasario 13 d. Tarybos direktyvos 89/130/EEB, Euratomas dėl bendrojo nacionalinio produkto rinkos kainomis įvertinimo suderinimo [2] 6 straipsnį,
kadangi Komisija numato iki 1998 m. gruodžio 31 d. panaikinti išlygas valstybių narių BNP;
kadangi rezultatai, gaunami naudojant ESS 95 ir ESS antrąjį leidimą, skiriasi;
kadangi, norint taikyti Reglamento (EB) Nr. 2223/96 8 straipsnio 1 ir 2 dalis dėl ESS 95, vėliausiai iki 1996 m. gruodžio mėn. reikia nustatyti ESS 95 ir ESS antrojo leidimo apibrėžimų skirtumus ir įvertinti jų poveikį, kad būtų galima gauti duomenis bendrajam vidaus produktui (BVP) ir bendrajam nacionaliniam produktui (BNP) pagal ESS antrąjį leidimą iš duomenų bendrajam vidaus produktui (BVP) ir bendrajam nacionaliniam produktui (BNP) pagal ESS 95;
kadangi, jei priėmus šį sprendimą bus nustatyta daugiau BVP ir BNP įtakojančių skirtumų tarp ESS antrojo leidimo ir ESS 95, remdamasi Reglamento (EB) Nr. 2223/96 8 straipsniu Komisija imsis priemonių, kad iš dalies pakeistų šio sprendimo priedą;
kadangi 1989 m. gegužės 29 d. Tarybos reglamento (EEB, Euratomas) Nr. 1552/89, įgyvendinančio Sprendimą 88/376/EEB dėl Bendrijos nuosavų išteklių [3] 19 straipsnyje nustatyta, kad Komisija kartu su atitinkama valstybe nare kiekvienais metais tikrina bendrus duomenis, pateiktus nuosavų lėšų tikslais, ypač tais atvejais, apie kuriuos praneša Bendrojo nacionalinio produkto komitetas;
kadangi šiame sprendime numatytos priemonės yra taikomos atsižvelgiant į ekonominio efektyvumo principą ir užtikrinant aukštą BVP ir BNP vertinimo kokybę;
kadangi šiame sprendime numatytos priemonės atitinka Direktyvos 89/130/EEB, Euratomas 6 straipsniu įsteigto Komiteto nuomonę,
PRIĖMĖ ŠĮ SPRENDIMĄ:
1 straipsnis
ESS antrojo leidimo ir ESS 95 apibrėžimų skirtumai, kuriuos iki 1996 m. gruodžio 31 d. nustatė ir dėl kurių susitarė Bendrojo nacionalinio produkto komitetas ir kurie įtakoja BVP arba BNP, yra išvardinti priede. Valstybės narės taikydamos 2 straipsnyje numatytą principą įvertina ir dokumentais patvirtina kiekvieną šių apibrėžimų skirtumą. Jos pateikia Komisijai būtiną informaciją apie kiekvieną skirtumą ir paaiškina jį taip, kaip nurodyta Direktyvos 89/130/EEB, Euratomas 5 straipsnyje.
2 straipsnis
Pagal ESS antrąjį leidimą parengti ir pagal Direktyvą 89/130/EEB, Euratomas pateikti BNP duomenys, ir pagal 1993 m. lapkričio 22 d. Tarybos reglamentą (EB) 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo [4] perduoti BVP duomenys yra gaunami iš duomenų, parengtų pagal ESS 95 ir valstybių narių perduodamų pagal Reglamento (EB) Nr. 2223/96 7 straipsnio 1 dalį, derinant pastaruosius duomenis ir atsižvelgiant į 1 straipsnyje minimų ESS antrojo leidimo ir ESS 95 apibrėžimų skirtumų poveikį.
Šis principas gali būti apibendrintai išreikštas tokiomis lygtimis:
a) BVP duomenys, parengti pagal ESS antrąjį leidimą
= BVP duomenys, parengti pagal ESA 95
- skaičiais išreikštų skirtumų tarp 1 straipsnyje minimų ESS 95 ir ESS antrojo leidimo apibrėžimų sumų rezultatas;
b) BNP duomenys, parengti pagal ESS antrąjį leidimą
= BNP duomenys, parengti pagal ESA 95
- skaičiais išreikštų skirtumų tarp 1 straipsnyje minimų ESS 95 ir ESS antrojo leidimo apibrėžimų sumų rezultatas.
3 straipsnis
1. Šio sprendimo 1 ir 2 straipsniuose išdėstytos nuostatos taikomos:
a) 1998 ir vėlesnių metų BNP duomenims, pateikiamiems pagal Direktyvą 89/130/EB, Euratomas, ir kol galioja 1994 m. spalio 31 d. Tarybos sprendimas 94/728/EB, Euratomas dėl Europos Bendrijų nuosavų išteklių sistemos [5];
b) 1998 m. BVP duomenims, pateikiamiems, kaip nurodyta Reglamente (EB) 3605/93.
Šios nuostatos taip pat gali būti taikomos:
c) 1995-1997 m. BNP ir BVP duomenims, kuriuos valstybės narės gali pateikti pagal ESS 95, kaip nurodyta 1 dalies a ir b punktuose minimoje direktyvoje ir reglamente.
2. Kai pateikiami 1 dalies c punkte nurodyti duomenys, valstybės narės Komisijos prašymu praneša apie dėl ESS antrojo leidimo ir ESS 95 apibrėžimų skirtumo gaunamas sumas.
4 straipsnis
Jei Sprendimas 94/728/EB, Euratomas galios ir po 1999 m. gruodžio 31 d., Komisija peržiūrės šį sprendimą ir, jei reikės, imsis atitinkamų priemonių.
5 straipsnis
Šis sprendimas skirtas valstybėms narėms.
Priimta Briuselyje, 1997 m. vasario 10 d.